

**ประกาศมหาวิทยาลัยธรรมศาสตร์**

**เรื่อง หลักเกณฑ์ วิธีการ และข้อกำหนดเกี่ยวกับการจัดตั้งพรรคนักศึกษา   
มหาวิทยาลัยธรรมศาสตร์ พ.ศ. ๒๕๖๕**

**……………………………………….…………………**

โดยที่เป็นการสมควรปรับปรุงประกาศมหาวิทยาลัยธรรมศาสตร์ เรื่อง หลักเกณฑ์ วิธีการ   
และข้อกำหนดเกี่ยวกับการจัดตั้งพรรคนักศึกษา มหาวิทยาลัยธรรมศาสตร์

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ ประกอบกับข้อ ๘๗ วรรคสอง ของข้อบังคับมหาวิทยาลัยธรรมศาสตร์ว่าด้วยกิจกรรมนักศึกษามหาวิทยาลัยธรรมศาสตร์ พ.ศ. ๒๕๖๓ อธิการบดีโดยข้อเสนอของคณะกรรมการการเลือกตั้งเห็นชอบให้ออกประกาศไว้ ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง หลักเกณฑ์ วิธีการ   
และข้อกำหนดเกี่ยวกับการจัดตั้งพรรคนักศึกษา มหาวิทยาลัยธรรมศาสตร์ พ.ศ. ๒๕๖๕”

**ข้อ ๒** ประกาศนี้ให้ใช้บังคับตั้งแต่วันประกาศเป็นต้นไป

**ข้อ ๓** ให้ยกเลิกประกาศมหาวิทยาลัยธรรมศาสตร์ เรื่อง หลักเกณฑ์ วิธีการ และข้อกำหนดเกี่ยวกับการจัดตั้งพรรคนักศึกษามหาวิทยาลัยธรรมศาสตร์ พ.ศ. ๒๕๖๔

**ข้อ ๔** ในประกาศนี้

“พรรคนักศึกษา” หมายความว่า พรรคที่นักศึกษารวมกลุ่มกันจัดตั้งโดยได้รับการจดทะเบียนการจัดตั้งตามประกาศนี้

“นักศึกษา” หมายความว่า นักศึกษามหาวิทยาลัยธรรมศาสตร์ระดับปริญญาตรี  
หรือนักศึกษาที่ศึกษาในหลักสูตรปริญญาตรีต่อเนื่องปริญญาโท แต่ไม่รวมถึงนักศึกษาที่ศึกษาในหลักสูตรปริญญาตรีภาคบัณฑิตหรือหลักสูตรที่ได้รับนักศึกษาจากผู้จบการศึกษาระดับปริญญาตรี

“สมาชิก” หมายความว่า สมาชิกพรรคนักศึกษา

“คณะกรรมการการเลือกตั้ง” หมายความว่า คณะกรรมการการเลือกตั้งมหาวิทยาลัยธรรมศาสตร์

“นายทะเบียน” หมายความว่า นายทะเบียนพรรคนักศึกษา

“ข้อบังคับ” หมายความว่า ข้อบังคับมหาวิทยาลัยธรรมศาสตร์ว่าด้วยกิจกรรมนักศึกษามหาวิทยาลัยธรรมศาสตร์

**หมวด ๑**

**นายทะเบียน**

**ข้อ ๕** ให้คณะกรรมการการเลือกตั้งมอบหมายกรรมการการเลือกตั้งคนหนึ่งทำหน้าที่เป็นนายทะเบียนและมีอำนาจหน้าที่ตามประกาศนี้ รวมทั้งรับคำขอจดทะเบียนการจัดตั้งพรรคนักศึกษา ควบคุม และตรวจสอบการดำเนินงานของพรรคนักศึกษา

**ข้อ ๖** การปฏิบัติหน้าที่ของนายทะเบียนตามประกาศนี้ นายทะเบียนอาจขอให้บุคคล  
ที่เกี่ยวข้องมาให้คำชี้แจงหรือจัดส่งเอกสารเพิ่มเติมเพื่อประกอบการพิจารณาหรือตรวจสอบได้

**หมวด ๒**

**การจัดตั้งพรรคนักศึกษา**

**ข้อ ๗** นักศึกษาซึ่งมีอุดมการณ์ทางการเมืองในแนวทางเดียวกัน และไม่เป็นสมาชิกพรรคนักศึกษาอื่นหรือผู้ซึ่งยื่นคำขอจดทะเบียนการจัดตั้งพรรคนักศึกษาอื่นตามข้อบังคับนี้ จำนวนไม่น้อยกว่าห้าสิบคน อาจร่วมกันดำเนินการเพื่อจัดตั้งพรรคนักศึกษาตามประกาศนี้ได้

ให้ผู้ร่วมกันจัดตั้งพรรคนักศึกษากรอกรายละเอียดและลงลายมือชื่อในบัญชีรายชื่อผู้ร่วมกันจัดตั้งพรรคนักศึกษาตามแบบที่คณะกรรมการการเลือกตั้งกำหนด

**ข้อ ๘** การจัดตั้งพรรคนักศึกษา ให้ผู้จัดตั้งพรรคนักศึกษาจัดให้มีการประชุมเพื่อกำหนดแนวนโยบายพรรคนักศึกษา กำหนดระเบียบพรรคนักศึกษา และเลือกตั้งหัวหน้าพรรคนักศึกษา  
และคณะกรรมการบริหารพรรคนักศึกษา

การประชุมตามวรรคหนึ่ง ต้องมีผู้เข้าร่วมประชุมจำนวนไม่น้อยกว่ายี่สิบห้าคน และการลงมติของที่ประชุมให้ถือเสียงข้างมากของผู้เข้าร่วมประชุม โดยให้เป็นไปตามหลักเกณฑ์และวิธีการที่กำหนด  
ในประกาศของคณะกรรมการการเลือกตั้ง และต้องจัดให้มีการจัดทำรายงานการประชุมเป็นลายลักษณ์อักษร

รายงานประชุมตามวรรคสอง ให้เป็นไปตามรูปแบบที่คณะกรรมการการเลือกตั้งกำหนด

ในกรณีที่นายทะเบียนรับจดทะเบียนการจัดตั้งพรรคนักศึกษาตามข้อ ๑๗ แล้ว ให้ถือว่า  
การประชุมตามวรรคหนึ่งเป็นการประชุมใหญ่สามัญครั้งที่หนึ่งของพรรคนักศึกษา

**ข้อ ๙** คณะกรรมการบริหารพรรคนักศึกษา ประกอบด้วย หัวหน้าพรรคนักศึกษา   
รองหัวหน้าพรรคนักศึกษา เลขาธิการพรรคนักศึกษา เหรัญญิกพรรคนักศึกษา นายทะเบียนสมาชิกพรรค   
และกรรมการอื่นซึ่งเป็นสมาชิกพรรคนักศึกษา

คณะกรรมการตามวรรคหนึ่ง ให้มีวาระการดำรงตำแหน่งตามที่กำหนดในระเบียบพรรคนักศึกษา

**ข้อ ๑๐** คณะกรรมการบริหารพรรคนักศึกษาและกรรมการบริหารพรรคนักศึกษามีอำนาจหน้าที่ ควบคุมและกำกับดูแลไม่ให้สมาชิกกระทำการอันเป็นการฝ่าฝืนต่อข้อบังคับของมหาวิทยาลัย ระเบียบ ประกาศ และคำสั่งของมหาวิทยาลัยและของคณะกรรมการการเลือกตั้งอย่างเคร่งครัด

เมื่อความปรากฏต่อคณะกรรมการบริหารพรรคนักศึกษาหรือกรรมการบริหารพรรคนักศึกษาหรือได้รับแจ้งจากคณะกรรมการการเลือกตั้งว่าสมาชิกกระทำการอันอาจมีลักษณะเป็นการฝ่าฝืนวรรคหนึ่งให้คณะกรรมการบริหารพรรคนักศึกษามีคำสั่งให้สมาชิกยุติการกระทำนั้นโดยพลัน และกำหนดมาตรการ  
หรือวิธีการที่จำเป็นเพื่อไม่ให้สมาชิกผู้ใดกระทำการในลักษณะดังกล่าวอีก พร้อมทั้งแจ้งให้แก่คณะกรรมการการเลือกตั้งทราบภายในเจ็ดวันนับแต่วันที่มีคำสั่ง

ในกรณีที่ความปรากฏต่อคณะกรรมการการเลือกตั้งว่าคณะกรรมการบริหารพรรคนักศึกษาไม่ปฏิบัติตามวรรคสอง ให้คณะกรรมการการเลือกตั้งพิจารณาเพื่อมีคำสั่งให้คณะกรรมการบริหารพรรคนักศึกษานั้นพ้นจากตำแหน่งทั้งคณะ และห้ามไม่ให้กรรมการบริหารพรรคนักศึกษาซึ่งพ้นจากตำแหน่งเพราะเหตุดังกล่าวดำรงตำแหน่งใดในพรรคนักศึกษา หรือกระทำการอันมีลักษณะเป็นการก้าวก่ายหรือแทรกแซง  
การดำเนินกิจการของพรรคนักศึกษานั้น เป็นระยะเวลาสองภาคการศึกษา เว้นแต่จะเป็นการกระทำตามสิทธิ  
และหน้าที่ของสมาชิก

กรรมการบริหารพรรคนักศึกษาซึ่งพ้นจากตำแหน่งตามวรรคสาม มีสิทธิยื่นคำร้องคัดค้านคำสั่งของคณะกรรมการการเลือกตั้งต่อรองอธิการบดีฝ่ายการนักศึกษาภายในเจ็ดวันนับแต่วันที่ได้รับแจ้งคำสั่งดังกล่าว

**ข้อ ๑๑** การยื่นคำขอจดทะเบียนการจัดตั้งพรรคนักศึกษา ให้ผู้ซึ่งได้รับเลือกเป็นหัวหน้าพรรคนักศึกษาตามข้อ ๘ เป็นผู้ยื่นคำขอต่อนายทะเบียน พร้อมกับเอกสารและหลักฐานตามที่คณะกรรมการการเลือกตั้งกำหนด และให้นายทะเบียนพิจารณาคำขอภายในสิบห้าวันนับแต่วันที่ได้รับคำขอ พร้อมทั้งแจ้งผลการพิจารณาเป็นหนังสือให้แก่ผู้ยื่นคำขอทราบ

คำขอจดทะเบียนการจัดตั้งพรรคนักศึกษาและการแจ้งผลการพิจารณา ให้เป็นไปตามหลักเกณฑ์และวิธีการที่คณะกรรมการการเลือกตั้งกำหนดตามแนบท้ายประกาศนี้

**ข้อ ๑๒** คำขอจดทะเบียนการจัดตั้งพรรคนักศึกษา อย่างน้อยต้องมีรายการ ดังต่อไปนี้

(๑) ชื่อและชื่อย่อของพรรคนักศึกษา

(๒) ภาพเครื่องหมายของพรรคนักศึกษา

(๓) ที่ตั้งของพรรคนักศึกษา

(๔) ชื่อ ที่อยู่ เลขประจำตัวนักศึกษาและลายมือชื่อของกรรมการบริหารพรรคนักศึกษา

ชื่อ ชื่อย่อ และภาพเครื่องหมายของพรรคนักศึกษาที่แจ้งตาม (๑) และ (๒) ต้องไม่มีลักษณะต้องห้ามตามข้อ ๑๔ และต้องไม่ซ้ำ พ้อง หรือคล้ายกับชื่อ ชื่อย่อ และภาพเครื่องหมายของพรรคนักศึกษาที่มี  
ผู้แจ้งตามวรรคหนึ่งไว้แล้ว หรือของพรรคนักศึกษาที่จดทะเบียนการจัดตั้งไว้แล้ว หรือที่ยื่นขอจดทะเบียน  
การจัดตั้งตามข้อ ๑๑ อยู่ก่อนแล้ว และต้องไม่ซ้ำ พ้อง หรือคล้ายกับพระปรมาภิไธยของพระมหากษัตริย์  
หรือพระนามของราชวงศ์ หรือที่มุ่งหมายให้หมายถึงพระมหากษัตริย์หรือพระราชวงศ์

**ข้อ ๑๓** ให้ยื่นเอกสารและหลักฐานดังต่อไปนี้ พร้อมกับคำขอจดทะเบียนการจัดตั้งพรรคนักศึกษา

(๑) ชื่อ ที่อยู่ เลขประจำตัวนักศึกษา และลายมือชื่อของผู้ร่วมกันจัดตั้งพรรคนักศึกษาทุกคน

(๒) ระเบียบพรรค

(๓) แนวนโยบายพรรค

(๔) รายงานการประชุมตามข้อ ๘ ที่ผู้ซึ่งได้รับเลือกเป็นหัวหน้าพรรคนักศึกษารับรอง  
ความถูกต้อง

(๕) ชื่อ ที่อยู่ เลขประจำตัวนักศึกษา และลายมือชื่อของผู้เข้าร่วมการประชุมตามข้อ ๘   
ทุกคน

(๖) เอกสารการแจ้งการเตรียมการจัดตั้งพรรคนักศึกษาซึ่งนายทะเบียนรับแจ้งแล้วในกรณี  
ที่มีการแจ้งการเตรียมการจัดตั้งพรรคนักศึกษาตามข้อ ๑๘

ให้นายทะเบียนมีอำนาจหน้าที่ออกใบรับคำขอมอบให้แก่ผู้ยื่นคำขอจัดตั้งพรรคนักศึกษาไว้เป็นหลักฐาน

**ข้อ ๑๔** เมื่อนายทะเบียนได้รับคำขอจัดตั้งพรรคนักศึกษา นายทะเบียนต้องพิจารณาตรวจสอบชื่อ ชื่อย่อ ภาพเครื่องหมาย คำประกาศอุดมการณ์ทางการเมือง หรือแนวนโยบายของพรรคนักศึกษา และต้องไม่มีลักษณะ ดังต่อไปนี้

(๑) เป็นปฏิปักษ์ต่อการปกครองระบอบประชาธิปไตยอันมีพระมหากษัตริย์ทรงเป็นประมุข

(๒) ขัดต่อความสงบเรียบร้อยหรือศีลธรรมอันดีของประชาชน

(๓) อาจก่อให้เกิดความแตกแยกระหว่างนักศึกษาหรือชนในชาติ

(๔) ครอบงำหรือเป็นอุปสรรคต่อการปฏิบัติหน้าที่โดยอิสระของสมาชิก

**ข้อ ๑๕** พรรคนักศึกษาใด ประสงค์ใช้ตราของมหาวิทยาลัยเป็นภาพเครื่องหมายของพรรคนักศึกษาให้ผู้ซึ่งได้รับเลือกเป็นหัวหน้าพรรคนักศึกษายื่นคำขออนุญาตพร้อมกับแสดงรูปแบบภาพรายละเอียดและวัตถุประสงค์ของการขอใช้ตราของมหาวิทยาลัยต่อคณะกรรมการว่าด้วยตราของมหาวิทยาลัยตามข้อบังคับมหาวิทยาลัยธรรมศาสตร์ว่าด้วยตราของมหาวิทยาลัยธรรมศาสตร์และส่วนงาน  
ของมหาวิทยาลัยธรรมศาสตร์

**ข้อ ๑๖** ระเบียบพรรคนักศึกษา อย่างน้อยต้องประกอบด้วย

(๑) ชื่อและชื่อย่อของพรรคนักศึกษา

(๒) ภาพเครื่องหมายของพรรคนักศึกษา

(๓) คำประกาศอุดมการณ์ทางการเมืองหรือแนวนโยบายของพรรคนักศึกษา

(๔) โครงสร้างการบริหารพรรคนักศึกษา และตำแหน่งในพรรคนักศึกษา

(๕) หลักเกณฑ์และวิธีการเลือกหรือการให้ความเห็นชอบให้ดำรงตำแหน่ง การดำรงตำแหน่ง การพ้นจากตำแหน่ง และอำนาจหน้าที่ของกรรมการบริหารพรรคนักศึกษาตามข้อ ๙

(๖) การประชุมใหญ่สามัญของพรรคนักศึกษา และการประชุมของพรรคนักศึกษา

(๗) คุณสมบัติและลักษณะต้องห้ามของสมาชิก การรับเข้าเป็นสมาชิก และการพ้นจาก  
การเป็นสมาชิก โดยจะต้องไม่นำเหตุแห่งความแตกต่างหลากหลายทางสังคมมากำหนดเป็นลักษณะต้องห้ามของสมาชิก

(๘) สิทธิและหน้าที่ของสมาชิก ความรับผิดชอบของสมาชิกต่อพรรคนักศึกษา   
และความรับผิดชอบของพรรคนักศึกษาต่อสมาชิก

(๙) หลักเกณฑ์และวิธีการคัดเลือกสมาชิกเพื่อส่งเข้าสมัครรับเลือกตั้งนายกองค์การนักศึกษา อุปนายกองค์การนักศึกษา และสมาชิกสภานักศึกษามหาวิทยาลัยธรรมศาสตร์ การดำรงตำแหน่ง  
หรือการเลือกตั้งอื่นของนักศึกษาตามข้อบังคับ ต้องกำหนดให้สมาชิกมีส่วนร่วมอย่างกว้างขวาง

(๑๐) หลักเกณฑ์และวิธีการบริหารการเงินและทรัพย์สิน และการจัดทำบัญชีรายรับ รายจ่ายของพรรคนักศึกษา ต้องกำหนดให้คณะกรรมการบริหารพรรคนักศึกษาจัดทำและรายงานบัญชีรายรับ รายจ่าย ตลอดจนทรัพย์สินของพรรคนักศึกษาต่อคณะกรรมการเลือกตั้ง

(๑๑) การเลิกพรรคนักศึกษา

การพิจารณาเพื่อออกระเบียบพรรคนักศึกษาต้องจัดให้สมาชิกมีส่วนร่วมอย่างกว้างขวาง

พรรคนักศึกษาอาจกำหนดให้มีการเรียกเก็บค่าธรรมเนียมหรือค่าบำรุงพรรคนักศึกษารายปีจากสมาชิกได้ไม่เกินอัตราเรียกเก็บค่าบำรุงกิจกรรมนักศึกษาตามประกาศมหาวิทยาลัยธรรมศาสตร์   
เรื่อง อัตราค่าธรรมเนียมการศึกษา

**ข้อ ๑๗** ในกรณีที่คำขอจดทะเบียนการจัดตั้งพรรคนักศึกษาและเอกสารและหลักฐานที่ยื่นพร้อมกับคำขอจดทะเบียนการจัดตั้งพรรคนักศึกษาถูกต้องและครบถ้วนตามข้อ ๑๒ และข้อ ๑๓ ให้  
นายทะเบียนโดยความเห็นชอบของคณะกรรมการการเลือกตั้งรับจดทะเบียนการจัดตั้งพรรคนักศึกษา และให้ประกาศการจัดตั้งพรรคนักศึกษานั้นเผยแพร่ต่อสาธารณะ

หากนายทะเบียนเห็นว่าคำขอจดทะเบียนการจัดตั้งพรรคนักศึกษาและเอกสารและหลักฐานที่ยื่นพร้อมกับคำขอจดทะเบียนการจัดตั้งพรรคนักศึกษาในเรื่องใด ไม่ถูกต้องหรือไม่ครบถ้วนตามข้อ ๑๒   
และ ข้อ ๑๓ ให้นายทะเบียนมีหนังสือแจ้งให้แก่ผู้ยื่นคำขอทราบพร้อมด้วยเหตุผลเพื่อแก้ไขให้ถูกต้อง  
และครบถ้วน โดยผู้ยื่นคำขอจะต้องดำเนินการดังกล่าวให้แล้วเสร็จภายในสิบห้าวันนับแต่วันที่ได้รับหนังสือนั้น เมื่อพ้นระยะเวลาดังกล่าวแล้วยังไม่มีการแก้ไขหรือยังแก้ไขไม่ถูกต้องหรือไม่ครบถ้วน ให้นายทะเบียนโดย  
ความเห็นชอบของคณะกรรมการเลือกตั้งออกคำสั่งไม่รับจดทะเบียนการจัดตั้งพรรคนักศึกษาให้แก่ผู้ยื่นคำขอทราบภายในเจ็ดวันนับแต่วันที่นายทะเบียนมีคำสั่งไม่รับจดทะเบียนการจัดตั้งพรรคนักศึกษา

ผู้ยื่นคำขอจดทะเบียนการจัดตั้งพรรคนักศึกษา หรือผู้ได้รับเลือกเป็นหัวหน้าพรรคนักศึกษา  
มีสิทธิยื่นคำร้องคัดค้านคำสั่งของนายทะเบียนตามวรรคสองต่อรองอธิการบดีฝ่ายการนักศึกษาเพื่อพิจารณาวินิจฉัยภายในสิบห้าวันนับแต่วันที่ได้รับหนังสือแจ้งคำสั่ง และให้ผลการพิจารณาวินิจฉัยของรองอธิการบดี  
ฝ่ายการนักศึกษาตามวรรคสามถือเป็นที่สุด

**ข้อ ๑๘** เป็นนักศึกษาผู้มีคุณสมบัติและไม่มีลักษณะต้องห้ามตามข้อ ๗ จำนวนไม่น้อยกว่า  
ห้าคน จะยื่นคำขอแจ้งการเตรียมการจัดตั้งพรรคนักศึกษาต่อนายทะเบียนไว้ก่อน แล้วดำเนินการรวบรวมเอกสารและหลักฐานตามข้อ ๑๒ และข้อ ๑๓ ก็ได้ แต่จะต้องยื่นคำขอจดทะเบียนการจัดตั้งพรรคนักศึกษาพร้อมกับเอกสารและหลักฐานที่ถูกต้องและครบถ้วนตามข้อ ๑๒ และข้อ ๑๓ ภายในสี่สิบห้าวันนับแต่วันที่  
นายทะเบียนรับแจ้ง หากพ้นระยะเวลาดังกล่าวแล้วยังไม่ได้ยื่นคำขอจดทะเบียนการจัดตั้งพรรคนักศึกษาพร้อมกับเอกสารและหลักฐาน ให้ถือว่าคำขอนั้นเป็นอันสิ้นผลไป

คำขอแจ้ง การยื่นคำขอแจ้ง และการรับแจ้ง ให้เป็นไปตามแบบหลักเกณฑ์และวิธีการ  
ที่คณะกรรมการการเลือกตั้งกำหนด ทั้งนี้ ในคำขอต้องประกอบด้วย ชื่อ ชื่อย่อ ภาพเครื่องหมายของพรรคนักศึกษา และรายชื่อผู้ร่วมกันจัดตั้งพรรคนักศึกษาทุกคน ทั้งนี้ ต้องไม่มีลักษณะต้องห้ามตามข้อ ๑๔

**ข้อ ๑๙** หากนายทะเบียนเห็นว่าการแจ้งการเตรียมการจัดตั้งพรรคนักศึกษาไม่เป็นไปตาม  
ข้อ ๑๘ ให้มีหนังสือแจ้งให้แก่ผู้แจ้งทราบพร้อมด้วยเหตุผลเพื่อแก้ไขให้แล้วเสร็จภายในระยะเวลาที่  
นายทะเบียนกำหนดหรือที่ขยายให้ แต่จะต้องไม่เกินระยะเวลาที่กำหนดให้ยื่นคำขอจดทะเบียนการจัดตั้งพรรค

นักศึกษาและเอกสารและหลักฐานตามข้อ ๑๘ เมื่อพ้นระยะเวลาดังกล่าวแล้วไม่มีการแก้ไขให้ถูกต้อง  
และครบถ้วนให้คำขอนั้นเป็นอันสิ้นผลไป

**หมวด ๓**

**การดำเนินกิจกรรมของพรรคนักศึกษา**

**ข้อ ๒๐** ให้พรรคนักศึกษาที่นายทะเบียนรับจดทะเบียนการจัดตั้งพรรคนักศึกษาแล้ว   
ดำเนินกิจกรรมตามคำประกาศอุดมการณ์ แนวนโยบาย การปกครองในระบอบประชาธิปไตย และส่งผู้สมัครรับเลือกตั้ง

พรรคนักศึกษาต้องไม่ดำเนินกิจการอันมีลักษณะเป็นการแสวงหากำไรมาแบ่งปันกัน

**ข้อ ๒๑** พรรคนักศึกษาต้องมีคณะกรรมการบริหารพรรคนักศึกษาตามข้อ ๙ เพื่อรับผิดชอบดำเนินกิจกรรมของพรรคนักศึกษาให้เป็นไปตามข้อบังคับ ประกาศนี้ ระเบียบพรรคนักศึกษา นโยบายและมติของที่ประชุมพรรคนักศึกษา รวมทั้งระเบียบ ประกาศ และกฎอื่นที่เกี่ยวข้องกับพรรคนักศึกษา   
และการเลือกตั้งของมหาวิทยาลัยต้องกระทำด้วยความรอบคอบ ระมัดระวัง และซื่อสัตย์สุจริต รวมทั้งต้องให้สมาชิกมีส่วนร่วมและรับผิดชอบอย่างแท้จริงในการดำเนินกิจกรรมของพรรคนักศึกษา

กรรมการบริหารพรรคนักศึกษาจะต้องรับผิดชอบร่วมกันในบรรดามติของ  
คณะกรรมการบริหารพรรคนักศึกษาและในการดำเนินการตามอำนาจหน้าที่ของคณะกรรมการบริหารพรรคนักศึกษาตามระเบียบพรรคนักศึกษา หรือประกาศหรือคำสั่งที่เกี่ยวข้องกับพรรคนักศึกษาและการเลือกตั้ง เว้นแต่จะพิสูจน์ได้ว่าตนได้คัดค้านในที่ประชุมคณะกรรมการบริหารพรรคนักศึกษา โดยปรากฏหลักฐาน  
การคัดค้านนั้นในรายงานการประชุมหรือได้จัดทำหนังสือคัดค้านต่อประธานในที่ประชุมภายในเจ็ดวันนับแต่วันที่การประชุมนั้นสิ้นสุดลง

**ข้อ ๒๒** การดำเนินกิจกรรมของพรรคนักศึกษา อย่างน้อยในแต่ละปีพรรคนักศึกษาต้องจัดให้มีกิจกรรมอย่างหนึ่งอย่างใด ดังต่อไปนี้

(๑) ส่งเสริมให้สมาชิกและนักศึกษามีความรู้ความเข้าใจเกี่ยวกับการปกครองในระบอบประชาธิปไตย สิทธิ เสรีภาพ และหน้าที่ความรับผิดชอบของนักศึกษาต่อตนเอง ต่อมหาวิทยาลัย ต่อสังคม และต่อประเทศชาติ

(๒) ร่วมกับนักศึกษาและภาคส่วนต่าง ๆ ที่เกี่ยวข้องในการหาแนวทางในการพัฒนามหาวิทยาลัย การแก้ไขปัญหา และการส่งเสริมคุณภาพชีวิตของนักศึกษาและประชาคม

(๓) ส่งเสริมการมีส่วนร่วมของนักศึกษาในการดำเนินกิจกรรมต่าง ๆ รวมทั้งกิจกรรมทาง  
การเมืองของนักศึกษา ตลอดจนการตรวจสอบการใช้อำนาจและการดำเนินงานขององค์การนักศึกษา   
สภานักศึกษาหรือกลุ่มกิจกรรมนักศึกษาตามข้อบังคับ

(๔) กิจกรรมอื่นอันเป็นการส่งเสริมการปกครองตนเองของนักศึกษาตามระบอบประชาธิปไตยและการส่งเสริมการมีส่วนร่วมในระดับต่าง ๆ ของสมาชิกและนักศึกษา รวมทั้งการพัฒนาพรรคนักศึกษาให้เป็นกลุ่มกิจกรรมทางการเมืองของนักศึกษา ทั้งนี้ ตามที่ได้รับความเห็นชอบจากคณะกรรมการ  
การเลือกตั้ง

ในแต่ละปี ให้หัวหน้าพรรคนักศึกษาโดยความเห็นชอบของคณะกรรมการบริหารพรรคนักศึกษาจัดทำแผนหรือโครงการและรายละเอียดงบประมาณที่จะดำเนินการตามวรรคหนึ่งส่งให้นายทะเบียนภายในเดือนสิงหาคมของทุกปีเพื่อเผยแพร่ต่อสาธารณะ

**ข้อ ๒๓** ให้หัวหน้าพรรคนักศึกษาโดยความเห็นชอบของคณะกรรมการบริหารพรรคนักศึกษาจัดทำรายงานการดำเนินกิจกรรมของพรรคนักศึกษาประจำปี และบัญชีรายรับ รายจ่าย ตลอดจนทรัพย์สินของพรรคนักศึกษา เพื่อเสนอต่อที่ประชุมใหญ่สามัญของพรรคนักศึกษา และจัดส่งให้นายทะเบียนภายในเดือนสิงหาคมของทุกปีเพื่อเผยแพร่ต่อสาธารณะ

รายงานตามวรรคหนึ่ง ให้เป็นไปตามรูปแบบที่คณะกรรมการการเลือกตั้งกำหนด

**ข้อ ๒๔** พรรคนักศึกษาต้องจัดให้มีการประชุมใหญ่สามัญ อย่างน้อยภาคการศึกษาละ  
หนึ่งครั้ง

**ข้อ ๒๕** การดำเนินกิจกรรมดังต่อไปนี้ ต้องทำโดยมติที่ประชุมใหญ่สามัญของพรรคนักศึกษา

(๑) การแก้ไขเปลี่ยนแปลงคำประกาศอุดมการณ์หรือแนวนโยบายของพรรคนักศึกษา

(๒) การแก้ไขเปลี่ยนแปลงระเบียบพรรคนักศึกษา

(๓) การเลือกตั้งกรรมการบริหารพรรคนักศึกษา

(๔) ให้ความเห็นชอบรายงานการดำเนินการและรายงานการเงินประจำปีของพรรคนักศึกษา

(๕) ดำเนินกิจกรรมอื่นที่คณะกรรมการบริหารพรรคนักศึกษาเสนอให้ที่ประชุมใหญ่สามัญลงมติ

การดำเนินกิจกรรมตามวรรคหนึ่ง (๑) (๒) และ (๓) เมื่อได้รับความเห็นชอบจากที่ประชุมใหญ่สามัญพรรคนักศึกษา ให้หัวหน้าพรรคมีหนังสือรายงานมติดังกล่าวต่อนายทะเบียนเพื่อแก้ไขเปลี่ยนแปลงรายการในทะเบียนภายในเจ็ดวันนับแต่วันที่ได้รับความเห็นชอบจากที่ประชุมสามัญใหญ่ของพรรคนักศึกษาและให้นายทะเบียนเผยแพร่การแก้ไขเปลี่ยนแปลงดังกล่าวต่อสาธารณะ

**ข้อ ๒๖** องค์ประชุมของที่ประชุมใหญ่สามัญให้เป็นไปตามที่กำหนดในระเบียบพรรคนักศึกษาโดยอย่างน้อยต้องประกอบด้วยกรรมการบริหารพรรคนักศึกษาไม่น้อยกว่ากึ่งหนึ่งของจำนวน  
คณะกรรมการบริหารพรรคนักศึกษาทั้งหมด และสมาชิกซึ่งไม่ใช่กรรมการบริหารพรรคไม่น้อยกว่ากึ่งหนึ่ง  
ของสมาชิกทั้งหมดที่มีอยู่ ทั้งนี้ องค์ประชุมต้องมีจำนวนรวมกันไม่น้อยกว่ายี่สิบห้าคน

**ข้อ ๒๗** การลงมติในที่ประชุมใหญ่สามัญของพรรคนักศึกษาให้กระทำโดยเปิดเผยเว้น  
แต่ที่ประชุมใหญ่สามัญของพรรคนักศึกษามีมติมากกว่ากึ่งหนึ่งให้ลงคะแนนโดยลับ

**ข้อ ๒๘** การส่งผู้สมัครรับเลือกตั้งของพรรคนักศึกษาให้เป็นไปตามที่กำหนดในระเบียบพรรคนักศึกษา

**ข้อ ๒๙** ห้ามไม่ให้พรรคนักศึกษาหรือผู้ใดให้ เสนอให้ หรือสัญญาว่าจะให้เงิน ทรัพย์สิน ตำแหน่ง หรือประโยชน์อื่นใด ไม่ว่าโดยทางตรงหรือทางอ้อมเพื่อจูงใจให้บุคคลหนึ่งบุคคลใดสมัครเข้าเป็นสมาชิก เว้นแต่กรณีสิทธิหรือประโยชน์ซึ่งบุคคลจะพึงได้รับฐานะที่เป็นสมาชิก

**หมวด ๔**

**การสิ้นสุดของพรรคนักศึกษา**

**ข้อ ๓๐** พรรคนักศึกษาสิ้นสุดลงเมื่อ

(๑) สิ้นสภาพความเป็นพรรคตามข้อ ๓๑

(๒) คณะกรรมการการเลือกตั้งมีคำสั่งยุบพรรคตามข้อ ๓๔

**ข้อ ๓๑** พรรคนักศึกษาย่อมสิ้นสภาพความเป็นพรรคนักศึกษาเมื่อ

(๑) ไม่มีการประชุมใหญ่สามัญของพรรคนักศึกษา หรือไม่มีการดำเนินกิจกรรมใดตามข้อ ๒๒ เป็นระยะเวลาติดต่อกันหนึ่งปีการศึกษา โดยไม่ได้แจ้งเหตุผลอันจำเป็นต่อคณะกรรมการการเลือกตั้ง

(๒) ไม่ส่งผู้สมัครรับเลือกตั้งสองครั้งติดต่อกัน หรือสองปีการศึกษา

(๓) มีสมาชิกไม่ถึงตามจำนวนที่กำหนดในข้อบังคับเป็นระยะเวลาติดต่อกันหนึ่งปีการศึกษา

(๔) พรรคนักศึกษาเลิกตามระเบียบพรรคนักศึกษา

เมื่อความปรากฏต่อนายทะเบียนหรือมีผู้แจ้งต่อนายทะเบียนว่าพรรคนักศึกษาใดสิ้นสภาพ  
ตามวรรคหนึ่ง ให้นายทะเบียนดำเนินการตรวจสอบข้อเท็จจริง หากเห็นว่ามีกรณีที่เป็นเหตุให้พรรคการเมือง  
สิ้นสภาพตามวรรคหนึ่ง ให้เสนอคณะกรรมการการเลือกตั้งเพื่อพิจารณา และหากคณะกรรมการการเลือกตั้ง  
เห็นว่ามีกรณีดังกล่าวเกิดขึ้น ให้คณะกรรมการการเลือกตั้งประกาศการสิ้นสภาพของพรรคนักศึกษานั้น  
ต่อสาธารณะ และให้พรรคนักศึกษานั้นสิ้นสภาพนับแต่วันที่ประกาศเป็นต้นไป

**ข้อ ๓๒** ในกรณีที่พรรคนักศึกษาสิ้นสุดลงตามข้อ ๓๑ เพื่อคุ้มครองเจตจำนงค์ใน  
การลงคะแนนของนักศึกษา ให้สมาชิกที่ดำรงตำแหน่งตามข้อบังคับซึ่งมาจากบัญชีรายชื่อของพรรคนักศึกษานั้นสิ้นสมาชิกภาพในตำแหน่งดังกล่าวไปด้วย และให้มีการจัดสรรสัดส่วนที่นั่งใหม่ตามอัตราส่วนคะแนนที่มีอยู่

เพื่อประโยชน์ในการคุ้มครองสมาชิกที่ดำรงตำแหน่งตามข้อบังคับซึ่งมาจากการเลือกตั้งโดยตรงของนักศึกษา ให้สมาชิกซึ่งเคยสังกัดในพรรคนักศึกษาที่สิ้นสุดลงนั้นดำเนินการเข้าสังกัดพรรคนักศึกษา  
ภายในสามสิบวันนับแต่วันที่พรรคนักศึกษาเดิมสิ้นสุดลง มิฉะนั้น จะสิ้นสมาชิกภาพในตำแหน่งตามข้อบังคับ

**หมวด ๕**

**บทกำหนดโทษ**

**ข้อ ๓๓** ผู้ใดฝ่าฝืนประกาศนี้ ย่อมเป็นผู้กระทำผิดวินัยนักศึกษาของมหาวิทยาลัย

**ข้อ ๓๔** พรรคนักศึกษาใดฝ่าฝืนประกาศนี้ โดยมีหลักฐานปรากฏชัดแจ้งต่อนายทะเบียน  
หรือคณะกรรมการการเลือกตั้ง ให้คณะกรรมการเลือกตั้งมีคำสั่งลงโทษตามระดับความร้ายแรงของการกระทำผิด ดังต่อไปนี้

(๑) ยุบพรรค

(๒) ตัดเงินสนับสนุนพรรค หรือเงินสนับสนุนกิจกรรมพรรค

(๓) ตักเตือน

การลงโทษตามวรรคหนึ่ง ให้คณะกรรมการการเลือกตั้งมีหนังสือแจ้งคำสั่งพร้อมด้วยเหตุผล  
แก่หัวหน้าพรรคนักศึกษาภายในสามวันนับแต่วันที่มีคำสั่ง หากพรรคนักศึกษาโดยมติของ  
คณะกรรมการบริหารพรรคนักศึกษาเห็นแย้งต่อคำสั่งของคณะกรรมการการเลือกตั้ง ให้หัวหน้าพรรคนักศึกษาจัดส่งหนังสือคัดค้านคำสั่งนั้นภายในเจ็ดวันนับแต่วันที่ได้รับหนังสือแจ้งคำสั่ง

หากคณะกรรมการการเลือกตั้งยังยืนตามคำสั่งเดิม หัวหน้าพรรคสามารถจัดส่งหนังสือคัดค้านคำสั่งต่อรองอธิการบดีฝ่ายการนักศึกษาภายในเจ็ดวันนับแต่วันที่ได้รับหนังสือแจ้งยืนตามคำสั่งเดิม และให้พิจารณาให้แล้วเสร็จภายในสามสิบวันนับแต่วันที่ได้รับหนังสือคัดค้านคำสั่ง

หากพรรคนักศึกษาไม่ดำเนินการตามวรรคสองหรือวรรคสามภายในเวลาที่กำหนด   
ให้ถือว่าคำตัดสินของคณะกรรมการการเลือกตั้งเป็นที่สิ้นสุด

บทลงโทษตามวรรคหนึ่ง ให้เป็นไปตามประกาศของคณะกรรมการการเลือกตั้ง  
โดยความเห็นชอบของสภานักศึกษา

**บทเฉพาะกาล**

**ข้อ ๓๕** ให้พรรคนักศึกษาที่มีอยู่ก่อนวันที่ประกาศนี้ใช้บังคับ เป็นพรรคนักศึกษา  
ตามประกาศนี้ แต่จะต้องดำเนินการแก้ไขรายละเอียดตามข้อ ๑๒ และข้อ ๑๓ ให้สอดคล้องกับประกาศ  
ตามที่นายทะเบียนแนะนำภายในหกสิบวันนับแต่วันที่ประกาศนี้ใช้บังคับ

พรรคนักศึกษาใดไม่ดำเนินการตามวรรคหนึ่งให้แล้วเสร็จภายในเวลาที่กำหนด ให้ถือเป็น  
อันสิ้นสภาพไป

**ข้อ ๓๖** ให้คณะกรรมการบริหารพรรคนักศึกษาที่มีอยู่ก่อนวันที่ประกาศนี้ใช้บังคับ   
ปฏิบัติหน้าที่ต่อไปจนกว่าจะมีการเลือกตั้งคณะกรรมการบริหารพรรคนักศึกษาชุดใหม่

ประกาศ ณ วันที่ ๑๔ กุมภาพันธ์ พ.ศ. ๒๕๖๕

(รองศาสตราจารย์เกศินี วิฑูรชาติ)

อธิการบดี